贈浮屠勤上人
作者：王之道
朝代：宋

paragraphs: 隔宿不問道，此語幼所聞。
汨没塵土中，歲晚方得君。
學道戒怠惰，成功在精勤。
勤哉勤道者，取名不徒云。
别來十二秋，東遊遍温鄞。
持呪動至暮，坐禪常達昕。
寸陰古所惜，君今惜餘分。
兢兢窮晝夜，直欲忘齋薫。
軒昂冲天鶴，那容混鷄群。
我老懶成癖，見君但歡欣。
茅齋無一物，坐對柏子焚。
忽然捨我去，翩若風中雲。